Okresná prokuratúra Prešov 
Masarykova 16, 080 97 Prešov 	

Sp. zn. : 2 Pv 165/13/7707	Prešov, 9.4.2013
EEČ : 2-58-142-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 02.03.2013 v čase medzi 09.00 hod. až 12.00 hod. počas neprítomnosti domácich osôb, využitím ľsti a za pomoci pristaveného rebríka vnikol cez neuzamknuté okno na prvom poschodí, vedúce do obývacej izby rodinného domu XXXXX, okr. Prešov, v ktorom býval bez prihlásenia so súhlasom majiteľa domu a mal tam svoje osobné veci, pričom uvedené okno nechal otvorené vopred pred odchodom z domu, následne prešiel do komory rodinného domu, kde z dámskej peňaženky uloženej v kartónovej krabici na poličke odcudzil finančnú hotovosť vo výške 900,-Eur, čím takto svojim konaním spôsobil pre XXXXX, nar. XXXXX, XXXXX, okr. Prešov škodu vo výške 900,-Eur, 

lebo je trestné stíhanie neprípustné podľa § 9 odsek 1 písmeno f

Odôvodnenie:
Poverený príslušník Obvodného oddelenia Policajného zboru v Drienove, uznesením sp. zn. ORP-380/DR-PO-2013 z 03.03.2013, podľa § 206 ods. 1 Trestného poriadku vzniesol XXXXX obvinenie pre skutok kvalifikovaný podľa § 212 ods. 2 písm. a)  Trestného zákona ako prečin krádeže, ktorý spáchal obvinený tak, ako je to uvedené vo výrokovej časti tohto uznesenia.

	Dňa 25. marca 2013 vo veci konajúci poverený príslušník Policajného zboru predložil po ukončení skráteného vyšetrovania na tunajšiu prokuratúru spisový materiál, spolu s návrhom na zastavenie trestného stíhania. Preskúmaním vyšetrovacieho spisu bolo zistené, že návrh povereného príslušníka PZ je opodstatnený a dôvodný. 

V priebehu skráteného vyšetrovania poškodená XXXXX pri svojom výsluchu dňa 02.03.2013, po zákonnom poučení podľa § 211 Trestného poriadku, súhlas na trestné stíhanie svojho vnuka, XXXXX, dala. Pri nasledujúcom výsluchu dňa 19.03.2013, po zákonnom poučení podľa § 211 Trestného poriadku, svoj súhlas s trestným stíhaním vzala späť. 

Podľa § 211 ods. 1 Trestného poriadku, trestné stíhanie pre trestný čin krádeže podľa § 212 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď možno začať a v už začatom trestnom stíhaní pokračovať iba so súhlasom poškodeného. 

Podľa § 130 ods. 2 veta prvá Trestného poriadku, svedok je oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Poškodená XXXXX je stará mama XXXXX, teda príbuzná v priamom rade voči XXXXX.

Podľa § 212 ods. 2 Trestného zákona, súhlas s trestným stíhaním môže poškodený výslovným vyhlásením vziať kedykoľvek späť a to až dovtedy, kým sa odvolací súd odoberie na záverečnú poradu. 

	Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku. 

	Podľa § 9 ods. 1 písm. f) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené ak je trestné stíhanie podmienené súhlasom poškodeného a nebol súhlas daný alebo bol vzatý späť. 

Vzhľadom na vyššie uvedené, s poukázaním na skutočnosť, že poškodená ako stará mama obvineného XXXXX súhlas na jeho trestné stíhanie vzala späť, som rozhodol tak, ako je uvedené vo výrokovej časti tohto uznesenia a trestné stíhanie vedené proti XXXXX som zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Tomáš Petráš
prokurátor